รัฐบาลไทย-ข่าวทำเนียบรัฐบาล-กรมการขนส่งทางบก เตือนประชาชนระวังเพจมิจฉาชีพหลอกทำใบขับขี่ปลอมทางออนไลน์ ย้ำอย่าหลงเชื่อและอย่าโอนเงินเด็ดขาด ล่าสุดแจ้งความดำเนินคดีกับเพจปลอมแล้วกว่า 500 ราย
วันศุกร์ที่ 29 กันยายน 2566
กรมการขนส่งทางบก เตือนประชาชนระวังเพจมิจฉาชีพหลอกทําใบขับขี่ปลอมทางออนไลน์ ย้ําอย่าหลงเชื่อและอย่าโอนเงินเด็ดขาด ล่าสุดแจ้งความดําเนินคดีกับเพจปลอมแล้วกว่า 500 ราย
...
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม กล่าวว่า กรมการขนส่งทางบก (ขบ.) เตือนประชาชนที่ต้องการทําธุรกรรมด้านใบขับขี่ ให้ระวังเพจมิจฉาชีพหลอกทําใบขับขี่ปลอมทางออนไลน์ หลัง ขบ. ตรวจพบเพจเฟซบุ๊กปลอมรับทําและรับอบรมต่อใบขับขี่ปลอมเป็นจํานวนมาก ซึ่ง ขบ. ได้ติดตามเรื่องดังกล่าวอย่างจริงจังและแจ้งความดําเนินคดีแล้ว 500 ราย โดยพฤติกรรมของกลุ่มมิจฉาชีพจะนํารูปตราสัญลักษณ์ ขบ. มาใส่ในรูปโปรไฟล์ หรือนํารูปภาพของผู้ที่ได้รับใบขับขี่มาแอบอ้างเพื่อสร้างความน่าเชื่อถือ โดยจะโฆษณาหลอกลวงว่าสามารถออกใบขับขี่โดยไม่ต้องเดินทางไปที่สํานักงานขนส่ง รวมทั้งยังแอบอ้างว่าสามารถอบรมต่ออายุใบขับขี่แทนได้อีกด้วย โดยมีการเรียกเก็บค่าใช้จ่ายแพงกว่าอัตราที่กฎหมายกําหนดเป็นจํานวนมากหรือหลักหลายพันบาท เมื่อผู้เสียหายโอนเงินไปแล้วจะเรียกร้องให้โอนเงินเพิ่มอีกและเงียบหาย ไม่สามารถตามคืนได้หรือจะได้รับใบขับขี่ปลอม ดังนั้น ขบ. ขอย้ําประชาชนว่าอย่าหลงเชื่อหรือทําธุรกรรมกับเพจเหล่านี้เด็ดขาด จะทําให้สูญเสียทรัพย์สินและเอกสารส่วนบุคคล และเสี่ยงได้รับใบขับขี่ปลอม ผู้หลงเชื่อจะมีความผิดฐานปลอมแปลงหรือใช้เอกสารราชการปลอมตามประมวลกฎหมายอาญา มีโทษถึงขั้นจําคุกตั้งแต่ 6 เดือน - 5 ปี และปรับตั้งแต่ 10,000 - 100,000 บาท สําหรับบุคคลที่แอบอ้างว่าสามารถอบรมต่ออายุใบขับขี่แทนได้ก็เข้าข่ายเป็นการช่วยเหลือหรือให้ความสะดวกในการที่ผู้อื่นกระทําความผิดก่อนหรือขณะกระทําความผิดซึ่งจะมีความผิดฐานเป็นผู้สนับสนุนการกระทําความผิดฐานปลอมแปลงหรือใช้เอกสารราชการปลอมตามประมวลกฎหมายอาญา ต้องระวางโทษสองในสามส่วนของโทษที่กําหนดไว้สําหรับความผิดที่สนับสนุนนั้น นอกจากนี้ บุคคลที่จัดทําเพจเฟซบุ๊กปลอมรับทําและรับอบรมต่อใบขับขี่ปลอม ซึ่งถือเป็นการนําข้อมูลอันเป็นเท็จเข้าสู่ระบบคอมพิวเตอร์ โดยประการที่น่าจะเกิดความเสียหายแก่ประชาชนก็จะมีความผิดตามพระราชบัญญัติว่าด้วยการกระทําความผิดเกี่ยวกับคอมพิวเตอร์ พ.ศ. 2550 ต้องระวางโทษจําคุกไม่เกิน 5 ปีหรือปรับไม่เกิน 100,000 บาท หรือทั้งจําทั้งปรับ
รองอธิบดีกรมการขนส่งทางบก กล่าวเพิ่มเติมว่า สําหรับการขอรับใบขับขี่ทุกชนิดมีมาตรฐานเดียวกันทั่วประเทศ ผู้ที่ต้องการขอรับใบขับขี่สามารถดําเนินการตั้งแต่การตรวจสอบเอกสาร การทดสอบสมรรถภาพร่างกาย การอบรม การทดสอบข้อเขียน การทดสอบขับรถ ได้ที่สํานักงานขนส่งหรือโรงเรียนสอนขับรถที่รับรองโดย ขบ. แต่การถ่ายรูปเพื่อออกใบอนุญาตขับรถจะต้องมาดําเนินการที่สํานักงานขนส่งเท่านั้น สําหรับผู้ที่ต้องการขอรับใบขับขี่ใหม่สามารถจองคิวล่วงหน้าผ่านแอปพลิเคชัน DLT Smart Queue ซึ่งสามารถเลือกสํานักงานขนส่ง วันและเวลาที่สะดวกได้ด้วยตนเอง ซึ่งอัตราค่าธรรมเนียมตามกฎหมายกําหนด (รวมค่าคําขอ) ใบขับขี่รถยนต์ส่วนบุคคลชั่วคราว 205 บาท ใบขับขี่รถจักรยานยนต์ส่วนบุคคลชั่วคราว 105 บาท ในส่วนการต่ออายุใบขับขี่สามารถเข้ารับบริการได้โดยไม่ต้องจองคิวล่วงหน้า (walk in) และไม่จํากัดคิวการให้บริการที่สํานักงาน อัตราค่าธรรมเนียมในการต่ออายุใบขับขี่รถยนต์ส่วนบุคคล 505 บาท ใบขับขี่รถจักรยานยนต์ส่วนบุคคล 255 บาท ทั้งนี้ หากประชาชนท่านใดพบเพจเฟซบุ๊กปลอมขอให้กดรายงานบัญชีหรือเพจเฟซบุ๊ก (report) หรือสามารถแจ้งเบาะแสมายัง ขบ. ได้โดยตรง หรือโทรสายด่วน 1584 ตลอด 24 ชั่วโมง